Period: Old Babylonian
Genre: Royal Inscription
Transliteration:
<SURFACE>
{d}nin-isin₂{si}na
šim-mu₂ un šar₂-ra-ba
a-zu-gal sag-gi₆-ga
nin-a-ni-ir
{d}sin-ka₃-ši-id
lugal unu{ki}ga
lugal am-na-nu-um
engar mah
gur₇-ra dub-bu
u₂-a e₂-an-na
e₂-gal-mah
e₂ nam-nin-a-ka-ni
mu-na-du₃
u₄-ba bala
nam-lugal-la-ga₂
3(diš) še gur-ta
1(u) 2(diš) ma-na siki-ta
1(u) ma-na urudu-ta
3(diš) ban₂ i₃-geš-ta
ganba
ma-da-ga₂-ka
ku₃-babbar 1(diš) gin₂-e
he₂-eb₂-da-sa₁₀
mu-mu mu he₂-ŋal₂-la he₂-a

Cuneiform:
<SURFACE>
𒀭𒎏𒅔𒋛𒈾
𒋆𒊬𒌧𒊹𒊏𒁀
𒀀𒍪𒃲𒊕𒈪𒂵
𒎏𒀀𒉌𒅕
𒀭𒌍𒂵𒅆𒀉
𒈗𒀕𒆠𒂵
𒈗𒄠𒈾𒉡𒌝
𒀳𒈤
𒄦𒊏𒁾𒁍
𒌑𒀀𒂍𒀭𒈾
𒂍𒃲𒈤
𒂍𒉆𒎏𒀀𒅗𒉌
𒈬𒈾𒆕
𒌓𒁀𒁄
𒉆𒈗𒆷𒂷
𒐈𒊺𒄥𒋫
𒌋𒈫𒈠𒈾𒋠𒋫
𒌋𒈠𒈾𒍏𒋫
𒐈𒑏𒉌𒄑𒋫
𒆠𒇴
𒈠𒁕𒂷𒅗
𒆬𒌓𒁹𒂆𒂊
𒃶𒌈𒁕𒉚
𒈬𒈬𒈬𒃶𒅅𒆷𒃶𒀀